Návrh

Zákon

z.........2003

o Európskom hospodárskom záujmovom združení a o zmene a doplnení niektorých zákonov 

Národná rada Slovenskej republiky sa uzniesla na tomto zákone: 

Čl. I

§ 1
(1) Týmto zákonom sa vykonáva Nariadenie Rady (EHS) č. 2137/85 z 25. júla 1985 o Európskom hospodárskom záujmovom združení (ďalej len „Nariadenie“), ktoré je uvedené v prílohe č. 1 k tomuto zákonu.

(2) Postavenie Európskeho hospodárskeho záujmového združenia (EHZZ) so sídlom na území Slovenskej republiky (ďalej len „Združenie“) upravuje Nariadenie, ak tento zákon neustanovuje inak. 

(3) Združenie je podnikateľom v zmysle § 2 ods. 2 písm. a) Obchodného zákonníka a vzťahujú sa naň všeobecné ustanovenia Obchodného zákonníka o obchodných spoločnostiach s výnimkou § 56 ods. 1 a 4, § 58, § 59 ods. 2 druhá veta, § 68 ods. 3 písm. a), § 68 ods. 6 písm. b), § 69, § 69a a § 69b Obchodného zákonníka. S výnimkou článku 20 ods. 2 Nariadenia sa použije § 13 ods. 4 Obchodného zákonníka.

(4)  Na právne vzťahy medzi členmi Združenia sa primerane použije § 261 ods. 3 písm. a) Obchodného zákonníka. 

§ 2
(1)	Združenie je právnickou osobou. Združenie môže byť založené aj za iným účelom, ako je výkon podnikateľskej činnosti.
(2)	 Obchodné meno Združenia musí obsahovať označenie „Európske hospodárske záujmové združenie“ alebo skratku „EHZZ“.
(3)	Združenie sa zakladá zakladateľskou zmluvou. Zakladateľská zmluva musí okrem údajov podľa článku 5 Nariadenia obsahovať mená, priezviská, bydliská, dátumy narodenia a rodné čísla prvých konateľov Združenia a spôsob, akým konajú v mene Združenia; pri zahraničnej fyzickej osobe sa uvádza dátum narodenia, ak rodné číslo nebolo pridelené.
(4)	 Návrh na zápis Združenia do obchodného registra podpisujú všetci konatelia.
(5)	 Do Zbierky listín sa okrem listín podľa osobitného predpisu1) ukladá 
a)	návrh na premiestnenie sídla Združenia podľa článku 14 odsek 1 Nariadenia,
b)	vyhlásenie, že je nový člen Združenia podľa článku 26 ods. 2 Nariadenia oslobodený od ručenia za záväzky Združenia, ktoré vznikli pred vznikom jeho členstva, ak táto skutočnosť nevyplýva zo zakladateľskej zmluvy,
c)	oznámenie o prevode členstva v Združení alebo jeho časti podľa článku 22 ods. 1 Nariadenia.
(6) Združenie vzniká dňom, ku ktorému bolo zapísané do obchodného registra.

§ 3
(1)	Štatutárnym orgánom Združenia je jeden alebo viac konateľov.
(2)  Na postavenie a zodpovednosť konateľov sa primerane použijú § 133 ods. 1, § 133 ods. 2, § 134, § 135 a § 135a Obchodného zákonníka. 

§ 4
Vyhlásenie konkurzu na majetok člena Združenia, alebo zamietnutie návrhu na vyhlásenie konkurzu pre nedostatok majetku, spôsobuje zánik členstva v Združení.

§ 5
(1)	Združenie zaniká ku dňu výmazu z obchodného registra. 

(2)	Na zrušenie Združenia s likvidáciou a na zánik Združenia sa použijú primerane ustanovenia Obchodného zákonníka o zrušení a zániku obchodných spoločností.

(3)	Na postup pri rozdelení likvidačného zostatku pri zrušení Združenia s likvidáciou sa primerane použije § 92 Obchodného zákonníka.

§ 6
Ministerstvo spravodlivosti Slovenskej republiky oznámi Úradu pre verejné publikácie Európskych spoločenstiev skutočnosti podľa článku 11 Nariadenia do jedného mesiaca od ich zverejnenia v Obchodnom vestníku. 

Čl. II
Zákon  č........../2003 Z. z. o daniach z príjmov sa mení a dopĺňa takto:

§ 16 sa dopĺňa odsekom 4, ktorý znie: 

 „(4) Príjem dosahovaný  v  stálej  prevádzkarni je aj príjem členov Európskeho hospodárskeho združenia so sídlom na území Slovenskej republiky, ktorí  sú daňovníkmi s obmedzenou daňovou povinnosťou a ktorý im plynie z členstva v tomto Združení, ako aj z  úverov a  pôžičiek  poskytnutých  tomuto Združeniu.“.

Čl. III
Zákon č....../2003  Z. z. o obchodnom registri a o zmene a doplnení niektorých zákonov sa mení a dopĺňa takto:

V § 1 ods. 2 sa vkladá písmeno g), ktoré znie:
„g) pri Európskom hospodárskom záujmovom združení mená, priezviská a bydliská alebo obchodné mená alebo názvy a sídla členov združenia.“.

Čl. IV
Tento zákon nadobúda účinnosť 1. mája 2004.